Transkriptioun Livestream 14.02.2025

Pressebriefing nom Regierungsrot (14.02.2025)

# Intervenanten

* Luc Frieden, Premierminister
* Journalisten

# Sproochen

* Lëtzebuergesch

# Transkriptioun

[Luc Frieden]

Sou Dir Dammen an Dir Häre Bonjour.

Ech si frou iech ze gesinn an dësem neie Joer.

Mir haten nach net souvill Geleeënheet fir mateneen ze schwätzen, mee et ass vill lass an der Welt an zu Lëtzebuerg.

An duerfir hunn ech gemengt, no dësem Regierungsrot wier et gutt mat iech eng Kéier kuerz de Point ze maache vun eisen Diskussiounen, an dann och, wéi ëmmer, eng ganz Rei vun äre Froen, déi dir zu verschiddene Sujeten hutt ze beäntwerten.

D’Regierung huet selbstverständlech de Moie vill Zäit domat verbruecht fir iwwert déi international Situatioun ze schwätzen.

Europa an d’Welt ass an enger ganz schwiereger Situatioun, well mer ronderëm eis hu vill Leit, déi verschidden Interêten hunn déi net ëmmer déi nämmlecht si wéi déi vun Europa.

An duerfir war dës Woch eng an där mir am Ufank an um Enn och wichteg Reuniounen hunn un deenen ech am Numm vum Lëtzebuerger Land deelhuelen.

E Méinde war et eng grouss strategesch Reunioune mat de Staats- a Regierungscheffe betreffend d’Sécherheet vun Europa wat méi ass wéi d’Defense.

De Mëtte lo direkt no dëser Pressekonferenz, fléien ech op München fir do zesumme mat der Defenseministesch un der Münchener Sécherheetskonferenz deelzehuelen op där grad sou wéi e Méinden dach grouss Diskussioune geféiert ginn, och wa se informeller Natur sinn, wéi Europa an der Zukunft ausgesäit och am Liicht vun de Walen an Amerika.

Mir musse wëssen, datt Europa net vill Frënn an der Welt huet a sécherlech net Frënn am Sënn vu Frënn vun der europäescher Unioun.

Mir hunn engersäits Russland wat d’Weltuerdnung, déi mir nom 2. Weltkrich op de Wee gesat hunn, a Fro gestallt huet, an deem se virun 3 Joer d'Ukrain ugegraff huet.

An ech wëll dat och haut soen, grad do wou mer e puer Deeg virum 3. Anniversaire vum schrecklechen Iwwerfall op d’Ukrain duerch Russland stinn, datt mir d’Ukrain an d’ukrainescht Vollek net dierfen eleng loossen a vergiessen.

Mir hu China, wat eng staark Ambitioun huet fir an der Welt souwuel ekonomesch wéi technologesch eng Leader-Positioun ze hunn, a mir hunn Amerika, wat eisen traditionelle Partner an Alliéierten ass, dat ënnert der neier Administratioun wëllt och diktéiere wéi d’Welt y compris Europa soll ausgesinn.

An dat betrëfft eis all, dat betrëfft och eis Lëtzebuerger.

Dorauser entstinn fir eis e puer wichteg Saachen: Mir wäerten a mir mussen e Partner an Alliéierte vun Amerika bleiwen, well Amerika mat dem hu mir eng enorm historesch Relatioun.

Den 2. Weltkrich ass e wichtegt Element dovunner.

Mir hunn mat Amerika eng gemeinsam Allianz an der NATO, an d’NATO funktionéiert gutt, och well Amerika an Europa zesummeschaffen.

:07.018

An d’NATO ass net nëmmen e Verteedegungsbündnis mee och e Bündnis, wat eis Demokratie an eis Fräiheet zanter 75 Joer schützt.

Amerika ass e ganz wichtegen Handelspartner vun Europa an och vu Lëtzebuerg, an duerfir wëlle mir déi Relatioun staark halen.

Mee et ass grad esou kloer dat fir Lëtzebuerg, fir eist Land et wichteg ass, datt mir an Europa eis asetzen fir gemeinsam Wäerter, Interêten a Prinzippien.

An dat sinn déi, di grad déi stäerkste Waff vun engem klenge Land wéi Lëtzebuerg sinn, an dat ass de Respekt vum internationale Recht.

Grouss Länner kënne sech Muecht a Rechter, vläicht mat militärescher Muecht erkafen, erreechen, mir maachen dat mam internationale Recht.

Duerfir si mir fir multilateral Organisatiounen.

Duerfir sti mir op der Säit vun Dänemark wann de Statut vu Grönland innerhalb vun Dänemark a Fro gestallt gëtt.

Duerfir sti mir a wäerte mir weider stoen un der Säit vun der Ukrain, wann et geet em Prinzippie vum internationale Recht, vun der Souveränitéit vun engem Land an der territorialer Integritéit vun engem Land.

An duerfir muss een déi Prinzippien ëmmer erëm rappeléieren, a mir mussen déi zesumme mat eisen europäesche Frënn rappeléieren.

Dorauser entsteet och, datt mer als Lëtzebuerger an als Europäer e bësse méi selbstbewosst mussen optrieden an eis selwer och méi staark organiséieren.

Politesch, wirtschaftlech a militäresch.

Politesch andeem mir méi gemeinsam ënnerhuelen, decidéieren.

Ekonomesch andeem mir eis Kompetitivitéit stäerke well nëmme wa mir eng staark Ekonomie hunn, eng staark Industrie hunn, selwer eng staark Agrikultur hu wou mir eis Ernärung kënne produzéieren, da si mir manner ofhängeg vun Drëtten.

An dat gëllt selbstverständlech och fir d’Froe vun der Energie wou mir net dierfen eng ze grouss Dependance vun aneren hunn.

A militäresch heescht dat och datt mir an deenen nächste Jore mussen als Europäer méi produzéieren, méi bei eis selwer akafen a virun allem och interoperabel sinn, datt mir net 27 oder 30 Arméien niewentenee sinn, mee als eng gemeinsam Arméi akafen an och denken.

Och dat wäert och zu Lëtzebuerg méi Sue kaschten an deenen nächste Joren.

Dir wësst dass mir elo mol versichen op déi 2% vun eisem nationale Räichtum an deenen nächste Joren ze kommen.

Dat si scho ganz vill Sue fir Lëtzebuerg.

Dir wësst dass eng Diskussioun leeft fir dat op internationalen, am NATO-Plang, op méi Prozenter ze drécken.

Dat gëtt eng schwiereg Diskussioun an der NATO, mee et muss ee sech mental drop virbereeden, datt an deenen nächste Joren dat héchstwarscheinlech éischter bei 3% sech situéiert wéi bei 2%.

Déi Decisioun ass net haut ze huelen, mee d’Meenung datt ee kéint mengen, et kéint ee vun der Defense vun aneren, sech op deenen aneren hire Schëllere rouen, dat ass eng déi net méi wäert klappen, an dofir musse mir eis och do ustrengen, och als Lëtzebuerger, an dat gëtt net einfach.

Mee Sécherheet, wëll ech och nach eng Kéier soen, ass méi wéi just d‘Defense.

Dat ass och Cybersécherheet, dat ass Datenzentren an hier Sécherheet, dat ass Satellittekommunikatioun.

Mir wëllen also och kucken, an och dat hu mir an der Regierung beschwat, fir datt wa mir musse méi Suen ausginn, datt mir och do wou nëmme méiglech, en ekonomesche Retour och kënne kréien.

Dofir hu mir och de Wirtschaftsminister gebieden, zesumme mat enger Rei anerer Kolleegen ze kucken, wéi ee ka méi Entreprisen un dem Effort de sécurité deelhuele loossen, sou datt och Lëtzebuerg net nëmme Suen ausgëtt fir anerer a fir eis Fräiheet a fir eis Sécherheet, mee och dovunner kënnen Aarbechtsplazen direkt oder indirekt ofgeséchert ginn.

Dat ass och e ganz wichtege Volet, eis Relatioune mat dem Rescht vun der Welt.

E staarkt Europa, eng Partnerschaft mat Amerika, mee zugläich en insistéieren op eis Prinzippien an op eis Interêten a wéi gesot kucken, datt mir als Lëtzebuerger vill Partner hunn, an net vun engem ze vill ofhänken.

An dem Kontext war och eng aner Konferenz an deene leschten Deeg extrem wichteg, dat war de Sommet zu Paräis iwwert d’kënschtlech Intelligenz.

Och dat ass e Sujet deen ons wäert massiv impaktéieren, sou wéi mir zesumme schaffen, denken, liewen an och do muss Europa seng eege Musek spillen an ech hätt gären datt och Lëtzebuerg do sech e Stéck vun dem Kuch kann ofschneiden.

Dat mécht eist d’Liewe besser, dat mécht a ville Beräicher e Fortschrëtt vun der Mënschheet mat Opportunitéiten a Riske, mee ech gesi virun allem d’Opportunitéiten.

An et ass d’Aufgab vun der Politik ze kucken dass mir déi noutwenneg Talenter dofir unzéien, datt mir déi néideg Suen hu fir déi Innovatioun ze ënnerstëtzen an natierlech d’Fuerschung ënnerstëtze fir an dem Beräich aus der AI eppes ze maache wat de Mënschen hëlleft an datt mir e responsabelen Ëmgang mat der kënschtlecher Intelligenz kréien.

Dofir hat ech och zu Paräis ganz konstruktiv a nëtzlech Gespréicher zum Beispill mat enger franséischer Start-up Mistral AI, wou ech mat dem Grënner vun där Firma, wat ganz dynamesch, jonk Entrepreneure sinn en Accord fonnt hu hu fir datt mir an deenen nächste Wochen op verschiddene Projete kucke wéi mir kënne zesumme schaffen an le cas échéant och déi Firma kënnen zum Deel vun hiren Aktivitéiten och iwwerzeegen op Lëtzebuerg ze kommen.

Ech hoffen datt mir bis de Mee/Juni op dem Sujet weiderkommen an datt mir do och wéi gesot eng wichteg Roll kënne spillen.

Et geet eigentlech och em den europäesche Leadership am Beräich vum AI, em eng europäesch Souveränitéit am Beräich vun der kënschtlecher Intelligenz an dofir passt dat an déi gesamt Sécherheets- a Strategiediskussioun vun där ech virdru geschwat hunn.

Mir hunn de Moien dann och iwwer Europa geschwat a verschiddenen Dimensiounen, notamment och iwwert déi Decisioun vun der däitscher Regierung, vum Bundeskanzler Scholz, fir d’Grenzkontrolle mat de Nopeschlänner an domat Lëtzebuerg, ze verlängeren.

D’Lëtzebuerger Regierung huet dee Bréif vun der däitscher Inneministerin kritt.

Mir contestéieren d’Argumentatioun déi an dem Bréif ugeféiert gëtt, a mir hunn duerfir decidéiert, sou wéi mir dat gesot haten, sollten déi Däitsch déi Grenzkontrolle verlängeren, da géinge mir e Recours bei der europäescher Kommissioun maache fir datt déi europäesch Kommissioun kuckt op d’Konditiounen déi am Schengen Accord virgesi sinn, op déi respektéiert si fir Bannegrenzkontrollen ze maachen.

Mir mengen datt Bannegrenzkontrollen net en Instrument si fir d’illegal Immigratioun ze kontrolléieren, mee dat een dofir Baussegrenzkontrolle brauch.

D’europäesch Kommissioun ass dem Vertrag no "la gardienne des traités", "d’Hüterin der Verträge", an dofir hu mir den Inneminister chargéiert an deenen nächsten Deeg, e Bréif un déi europäesch Kommissioun ze maache fir datt si kontrolléiert op déi Grenzkontrolle justifiéiert sinn oder net.

Mir hunn och de Moien eng Diskussioun ronderëm, wéi mir se oft hunn, ronderëm wéi wirtschaftlech a sozial Situatioun am Land.

An an dem Kontext hu mir och nach eng Kéier iwwert de Sozialdialog geschwat.

Ech wëll hei nach eng Kéier am Numm vun der Regierung drun erënneren, wat keng Neiegkeet ass, mee wat awer ëmmer erëm muss soe well een heiansdo de Contraire liest, datt d’Regierung un engem gutt funktionéierende Sozialdialog mat alle Sozialpartner interesséiert ass.

Dat beweist sech ëmmer erëm.

Ech zum Beispill an deene leschten Deeg de Büro vum Conseil économique et social empfaangen, wat den institutionaliséierte Sozialdialog ass.

Ech hat e ganzt flott a gutt Gespréich mat hinnen an ech mengen och dass den CES eppes ass wat dem Land a senger Iwwerleeung iwwer sozial an ekonomesch Sujete ganz nëtzlech ass.

Mir hu wéi dir wësst en Accord salarial mat der Gewerkschaft vun der Fonction publique ofgeschloss, wat och e ganz konstruktiven Dialog war, sou wéi sou Gespréicher tëscht de Sozialpartner solle sinn an dësem Fall dem Staat als Employeur an der Gewerkschaft vum ëffentlechen Déngscht.

A mir wäerten och déi Gespréicher weiderféiere mat de Gewerkschaften aus dem Privatsecteur.

Ech stelle fest datt op dem Kongress vum LCGB a Präsenz vum OGBL dräi Ministere präsent waren a geschwat hunn.

Et kann een also net soen dass et do keen Dialog géing stattfannen.

Ech fanne gutt datt gläich dräi Ministeren op sou engem Kongress präsent waren.

Ech si sou wéi meng Kolleegen der Meenung datt ee mat alle Sozialpartner am Interêt vum soziale Fridden an dem soziale Fortschrëtt soll schwätzen.

D’Regierung ass beméit drëm fir d’Land weider ze moderniséieren, fir d’Aarbechtsrecht den Evolutioune vun eiser Zäit unzepassen.

Dat ass och de Wonsch mengen ech vu ganz villen déi dës Regierung gewielt hunn.

All déi Equilibren tëscht Familljeliewen an Aarbechtsliewen, wat an der Zäit evoluéiert huet, a mir wäerten déi Modernisatioun viruféieren, mee mir wëllen dat am Gespréich mat de Sozialpartner maachen.

Dofir wëll ech hei och nach eng Kéier soen, datt déi di zu Stroossemanifestatiounen opruffen oder zum Streik, datt ech dat ëmmer respektéieren, mee ech mat ganz ville Leit am Land schwätzen an déi soe mir oft: "Mee firwat solle mir da streiken?"

Déi eng soen dann: "Mee wat hunn d’Gewerkschaften nach ze soen ?"

Ech wëll hei nach eng Kéier soen, wann net jiddereen dat héieren hätt, datt Lëtzebuerger Regierung just wëll mat de Gewerkschaften och iwwer Kollektivverträg schwätzen an datt och d’Gewerkschaften d’Exklusivrecht hu fir Kollektivverträg fir ze handelen.

An dat ass am Fong jo och déi Haaptrevendikatioun.

Par ailleurs wëll ech soen datt ëmmer erëm gefrot gëtt wéini dann déi Sozialronn do géing stattfannen.

Fir mech ass d’Sozialronn net een Evenement wou do kéimen 30 Leit zu Senneng zesummen an da géingen si eng Decisioun huelen.

D’Sozialronn ass eng Fassong fir am reegelméissege Kontakt mat de Gewerkschaften ze stoen.

Dofir wäert ech och elo no der Fuesvakanz a bilaterale Gespréicher, souwuel mat de Gewerkschaften, wéi mat den Entreprise Gespréicher féieren, fir zesumme mat dem Aarbechtsminister, dem Wirtschaftsminister, jee no Sujet, kucke wou, déi grouss Doleance sinn a wou mir kënnen op deene Sujeten déi nach net a Gesetzesprojete stinn, kënne weiderkommen.

D’ganz Thematik zum Beispill vun de Kollektivverträg, wat do d’Erwaardunge vun de Sozialpartner sinn, d’Organisatioun vun der Aarbecht, wéi een déi eiser Zäit ka besser upassen.

Ech si ganz oppen an interesséiert op d’Positioune vun de Gewerkschaften engersäits a vun de Betriber anerersäits, an och iwwert d’allgemeng wirtschaftlech a sozial Situatioun.

Ech si fest dovunner iwwerzeegt, datt an dem Geescht deen eist Lëtzebuerger Land charakteriséiert, an dem État d’esprit an deem dës Regierung funktionéiert, an an deem wat ech eigentlech ëmmer war, nämlech en dialogbereete Mënsch, sou wéi och meng Kolleegen an der Regierung, datt dat ganz gutt méiglech ass.

Der Deeg huet nach den Aarbechtsminister mir gesot dass hien e Member vum LCGB wier an datt säi Papp schonn am LCGB war.

Et ass also net wéi wann do keng Kontakter géinge bestoen.

Ech wäert also och an deenen nächsten Deeg mech freeën op déi Gespréicher mat de Gewerkschaftscheffen an och mat den Employeuren.

A wéi gesot, da mengen ech datt mir iwwert déi nächst Méint, ou wéi an der Vergaangenheet och, net iwwer Sträit schwätzen, ee iwwert e gemeinsame Wee no vir an da muss d’Parlament op enger Rei vu Froen seng Verantwortung iwwerhuelen.

Mee all déi Leit déi mengen de Sozialdialog dee wär futti, déi ieren sech, op mannst an den Ae vun der Regierung, an och wéi gesot nach eng Kéier d’Präsenz vun de ville Ministeren, déi permanent Gespréicher, sinn do ganz positiv.

Ech wëll och soen, datt eng Sozialronn, déi vläicht och eng Kéier zu dräi stattfënnt, datt déi nimools wäert déi aner Organer ersetzen.

Well dat och eng Fro ass déi ëmmer erëm an der Press gestallt gëtt.

Den CPTE huet eng Aufgab vum Gesetz hier, d’Tripartite huet eng Aufgab vum Gesetz hier, déi besti jee no Sujet mee derniewent brauche mir en intensive Sozialdialog.

An ech sinn iwwerzeegt, datt grad an der Fro vun de Kollektivverträg, mir e gudden Accord wäerte fannen am Gespréich mat alle Sozialpartner.

Mir hunn dann och de Point gemaach de Moie vun der Energie, vun den erneierbaren Energien.

Dir wësst datt dat ee vun de groussen Ziler vun dëser Regierung ass, an ech si frou festzestellen, datt mir no engem Joer an der Regierung e ganz grousse Progrès gemaach hu bei den erneierbaren Energien an dem Sënn datt mir elo am Joer 24, also am leschte Joer, 8 000 nei Anlagen zu Lëtzebuerg, Solarzellenanlagen installéiert hunn.

Dat ass en absolutte Rekord.

Dat ass een Drëttel vun alle Solaranlagen.

Dat heescht dat schéngt elo wierklech ze gräifen an duerfir si mir ganz frou, datt mir also haut, an engem Joer een Drëttel vun allen Anlage konnte bauen an dat mécht eis positiv fir d’Zukunft.

Duerfir wäert och déi Consultatioun, déi ech ugefaangen hunn, zesumme mam Energieminister a mam Ëmweltminister, fir ze kucken datt mir viru komme bei de Prozedure fir déi ze vereinfachen, datt déi och wäerten do hëllefen, grad ewéi de Prefinanzement vun de Solaranlagen, deen ënnerwee schonn ass um legislative Plang, datt mir hoffen datt dee bis de Summer a Kraaft ass.

Och dat wäert nach eng Kéier en neie Schub der Installatioun vu Solarzelle ginn.

An dat ass also flott, datt eist Land och op dem Zil vu méi erneierbaren Energie virukënnt, och am allgemenge geostrategesche Kontext grad esou wéi an eiser Suerg datt d’Klima- an Ëmweltpolitik zu Lëtzebuerg muss seriö geholl ginn.

Ech wëll och an dem Kontext soen, datt mir och Progrèse gemaach hu bei der Agri-PV.

Also Solarzellen déi am landwirtschaftleche Raum opgestallt ginn.

Mir wäerten do grad vun dësem Weekend un, well ech mengen déi Annoncë fir dësen Appel d’offres fir Agri-PV ze installéiere wäerten dëse Weekend oder do ronderëm an der Press verëffentlech ginn.

A mir wäerten do Anlage finanzéiere fir eng Gesamtleeschtung vu 75 Megawatt.

Déi läscht Ausschreiwung war nëmme fir 50 Megawatt, also vill méi, an do ass et eebe ganz flott, dass mir do méi d’Participatioun vum aktive Bauer an deene Projeten hunn.

Dat ass eis och dank enger ganz gudder Zesummenaarbecht tëscht dem Energieminister, dem Ëmweltminister an der Landwirtschaftsministerin zu stane komm.

Och dofir si mir ganz zefridden doriwwer.

Am Regierungsrot hu mir de Moien och e Projet de loi ugeholl deen en anert Versprieche vun der Regierung ëmsetzt, dat ech och an der Erklärung zur Lag vun der Natioun d’lescht Joer gesot hunn: nämlech fir d’Demokratie nach méi staark ze maachen si mir engem Wonsch vun der Commission consultative des droits de l’homme nokomm, fir datt déi net méi wéi bis elo am Staatsministère ugegliddert ass, mee fir hier Indépendance ze stäerken, hunn ech e Projet de loi op de Wee ginn de Moie fir datt déi an Zukunft vun der Chamber ofhänkt, an domadder hir Independance, déi si zwar bis elo och hat, mee och institutionell ze stäerken.

Da wollt ech Iech nach e puer Datumen, oder am Kontext vun Datumen, e puer Nouvelle matdeelen, déi mir och am Regierungsrot diskutéiert hunn.

Dat éischt dat betrëfft den Trounwiessel.

Dir wësst, datt den Trounwiessel, wou also de Grand-Duc Henri ofdankt an de Grand-Duc héritier Guillaume zum neie Grand-Duc vu Lëtzebuerg gëtt, den 3. Oktober an der Chamber wäert stattfannen.

De Grand-Duc Henri wäert fir d’éischt am Palais ofdanken an duerno wäert dann de Grand-Duc héritier am spéide Moien, den 3. Oktober, an der Chamber den Eed virun de gewielte Vertrieder vun eisem Land, virun der Chamber ofleeën.

De 4. Oktober, also Samschdes, ass dann e grousst Volleksfest mat ville kulturellen Evenementer op verschiddene Plazen am Land.

Eng 3, 4 Plazen am Land, déi mir am gaange sinn ze kucken.

Dat gëtt et grousst Evenement am Interêt och, an an der Ënnerstëtzung der Lëtzebuerger Kulturzeen, well mir feieren de Lëtzebuerger Staatschef mat de Lëtzebuerger a mat de Lëtzebuerger Artisten.

Ech hoffen, datt ganz vill Leit sech un deem groussen institutionelle Fest bedeelege wäerten.

Well mir gären hätten, datt d’Lëtzebuerger deen Dag och am Land sinn, datt se och hei matfeieren, och un där Kultur an institutionellen Evenement sech bedeelegen, a well dat op engem Weekend ass, huet d’Regierung dann och decidéiert, datt mir keen extrae Feierdag fir den Trounwiessel maachen.

Den institutionellen Deel fënnt an der Chamber den 3. Oktober statt, de 4. ass, wéi gesot, d’Volleksfest an dofir hu mir fonnt, datt et besser wier d’Leit wären am Land a géifen net e verlängerte Weekend am Ausland maachen.

Dofir ass also kee Feierdag decidéiert gi fir den Trounwiessel.

Dann hu mir wat nach aner Evenementer ubelaangt, wëlle mir der Chamber proposéieren, den Discours iwwert d’Erklärung zur Lag vun der Natioun den 13. Mee an der Chamber ze maachen.

Dat ass en Datum dee selbstverständlech muss d’Chamber unhuelen, mee dat ass d’Propositioun, déi mir an der Regierung gemaach hunn.

A schliisslech wollt ech Iech soen, datt mir de Sportminister autoriséiert hu fir bei den Organisateure vum Tour de France eis Kandidatur zu stellen, fir den Départ vum Tour de France am Joer 2028 z’organiséieren.

Dat ass e grousst Evenement mat engem grousse Retour économique, culturel, touristique a sportif, natierlech, op Lëtzebuerg.

Mee 2028 och aus engem ganz besonnesche Grond, well 2028 sinn et 100 Joer hier, datt den Nic Frantz den Tour de France fir 2. Kéier gewonnen huet.

Et sinn och 70 Joer hier, datt de Charly Gaul den Tour de France gewonnen huet.

An alles dat sinn, mengen ech, Momenter vun nationalem Lëtzebuerger Stolz, vu Sportsstolz, mee doriwwer eraus Stolz.

Niewent deene grousse Lëtzebuerger Coureure wéi François Faber an d’Schleck Bridder, esou datt et eng gutt Ursaach gëtt fir och Lëtzebuerg an der Welt vum Vëlo och nach eng Kéier op d’Kaart vun Europa ze setzen.

Mee wéi gesot déi Decisioun, déi hëlt den Tour de France.

Mir hunn haut, wéi gesot, de Sportminister autoriséiert eng Kandidatur fir 2028 ze stellen.

Voilà, dat en Tour vun de ville Sujeten déi mir haut diskutéiert hunn a gäre beäntwerten ech elo Är Froen.

[Journalist]

Eng ganz kuerz fir datt ech kann eppes schécken direkt...

Pardon, François Aulner, vun RTL, pardon, ech weess guer net op dat elo gestreamt gëtt, mee egal...

Just ganz kuerz, Dir hat gesot et sollt een sech mental drop astellen op 3% Militärausgaben ze goen, et ass nach näischt decidéiert.

Mee mengt Dir domadder 3% vum RNB, vum Räichtum eeben, oder vum dës Kéier vum PIB?

[Luc Frieden]

Vum RNB, mee ech wëll awer soen, datt, Dir schreift Är eegen Iwwerschrëft.

Mir hunn net gesot haut an der Regierung, datt mir op 3% ginn.

Ech wëll soen, datt hunn ech och zu Bréissel gesot, mir musse fir d’éischt emol kucke wat mir dann iwwerhaapt brauchen an Europa.

Ech mengen déi éischt Fro ass, wou sinn d’Kapazitéiten, militäresch Kapazitéiten oder generell Sécherheetskapazitéiten, déi Europa feelen, och wann d’Amerikaner sech géifen e bëssi méi zréckzéien.

Eréischt wa mir déi identifizéiert hunn, an doriwwer gëtt am Moment an der NATO diskutéiert, da muss ee kucken, wéi finanzéiere mir dat a wee finanzéiert dat.

Muss dat alles iwwer national Budgete goen oder kann dat och iwwer europäesch Budgete goen oder iwwer geléinten europäescht gemeinsaamt Geld.

Déi Diskussioun, déi musse mir ënnert deene 27 an Europa och féieren.

Ech weisen och drop hin, datt niewent Lëtzebuerg, och aner Länner nach ënner 2% sinn, och grouss Länner, wéi zum Beispill Italien a Spuenien, oder wéi eis Belsch Nopere mat deene mir jo militäresch ganz vill zesumme maachen.

Dofir mengen ech muss fir d’éischt d’Fro beäntwert ginn: wat brauche mir da méi

fir datt mir resistent a resilient sinn an engem komplizéierten Ëmfeld, Sécherheetsëmfeld.

An da stellt sech eréischt d’Fro vun de Suen.

[Journalist]

Ech hat dat scho wuel esou verstanen...

[Luc Frieden]

Jo mee ech wollt et jo net nëmme fir Iech soen, Här Aulner, mee och deene Leit déi eis nokucken.

[Journalist]

Ech hat just gefrot ob et PIB wier oder RNB, mee Dir hat awer gesot sech mental drop astellen, datt et éischter Richtung 3% geet.

Dat hutt Dir awer elo gesot, oder maacht Dir elo schonn...

[Luc Frieden]

Nee, dat ass eng Diskussioun déi an Europa déck am gaangen ass an där mir eis net kënnen entzéien, mee d’Lëtzebuerger Regierung huet dozou nach keng definitiv Positioun geholl.

Mee Dir wësst datt verschidde Leit an der Welt scho vu 5% schwätzen.

Dir wësst och datt verschidden europäesch Länner scho bei 3-4% sinn an et ass evident, datt déi Länner Drock maachen, datt och déi aner hir Responsabilitéit an engem Solidareffort huelen an dofir mengen ech musse mir och als Lëtzebuerger eis där Fro och stellen a mir hunn déi Diskussioun fir eis natierlech schonn ugefaangen.

[Journalist]

Ok. Ech schécken dat dann esou....

[Luc Frieden]

Dir kënnt schécke wat Dir wëllt Här Aulner, well Dir frot mech...

[Journalist]

Jo, eng Fro déi dobäi passt.

Am Virfeld vun der Sécherheetskonferenz zu München ass dovu riets gaangen, datt d’USA d’Truppen aus Europa am gréissere Stil kéinten zréckzéien.

Rechent Dir domadder a wann dat géif geschéien, wat géif dat bedeite fir d’Staate vun der europäescher Unioun?

[Luc Frieden]

Dir hutt gemierkt, datt déi nei amerikanesch Administratioun relativ schnell agéiert an all Dag eppes anescht seet.

Dofir kommentéieren ech léiwer d’Nouvelle wann se confirméiert sinn.

Mee et ass net nei, och net ënnert deene leschte Presidenten, datt Amerika sech manner engagéiert huet an Europa.

A wann den Ukrainkrich net komm wier, da wier deen Trend do scho vill méi staark déi leschte Joer gaangen.

Et ass dem President Biden ze verdanken, datt an engem dramatesche Moment fir Europa, nämlech wéi Russland d’Ukrain ugegraff huet, datt Amerika, niewent Europa seng Responsabilitéit iwwerholl huet.

Dofir si mir dem President Biden a senger Regierung extreem dankbar.

Mee ech mengen datt et kloer ass, egal wat ënnert dem President Trump geschitt, mee déi éischt Téin ginn an déi Richtung, déi Dir elo beschriwwen hutt, dat et noutwenneg ass, datt Europa méi op eegene Féiss muss stoe wéi dat bis elo de Fall ass.

Dat musse mir souwisou maachen, aus deem Grond datt Russland d’Ukrain ugegraff huet.

Ech soen nach eng Kéier, wier dat net geschitt, da wiere mir haut net an där Situatioun.

An Dir wësst, datt déi Länner ronderëm d’Ukrain, un der Ostflank vun Europa, déi baltesch Staaten, Polen an anerer sech grouss Suerge maachen.

A mir hunn eng Responsabilitéit fir dee ganzen europäesche Kontinent.

Do komme mir Lëtzebuerger net dolaanscht.

Mir hu vun der NATO bis elo profitéiert.

Ech hoffen, an ech wënschen an ech wäert dat och an alle Gespréicher soen, zesumme mat aneren, datt mir hoffen, datt Amerika och gesäit, datt d’NATO och fir si e wichtegt Element ass fir d’Verteidegung vun net nëmmen Europa, mee och Amerika, vun de gemeinsamem Interêten halen, mee mir erwaarden eis nach vill, vläicht iwwerraschend Aussoen an deem dote Kontext an deenen nächste Wochen.

A mir musse prett sinn op eegene Féiss ze stoen, an dofir hänkt erëm eng Kéier, wirtschaftlech Entwécklung, wirtschaftlech Stäerkt a militäresch Stäerkt an Eegestännegkeet an Europa enk zesummen.

[Journalist]

Dir hutt elo gesot, datt e ganze Koup Diskussioune gefouert ginn: Europa muss méi selbstsécher optrieden, eng gemeinsam Arméi,...

Déi Diskussioune gouf et schonn eng Kéier wou den Trump déi éischte Kéier un d’Muecht komm ass.

Wat ass elo anescht un deenen Diskussiounen?

Déi goufen deemools da rëm schnell begruewe wou dunn awer villes net esou komm ass wéi befiercht.

Wat stëmmt Iech elo zouversiichtlech datt een do sech an der EU kann eenegen op vläicht eng gemeinsam europäesch Arméi, op eng gemeinsam Sécherheetspolitik?

[Luc Frieden]

Den Ënnerscheed tëscht dem éischte Mandat vum President Trump an deem zweeten ass, datt den Ukrainkrich komm ass.

An den Ukrainkrich huet, mengen ech, ganz villes an Europa an eisem Bewosstsinn geännert, och a mengen eegenen, muss ech zouginn.

Ech hunn net geduecht Premierminister ze ginn op engem Moment wou Krich wier an Europa.

Ech kann Iech soen op deene Sitzungen un deenen ech zënter engem Joer deelhuelen, ass d’Sécherheetsfro bal op all Conseil européen eng vun deene gréisste Froen déi mir do diskutéieren.

An ech mengen, datt déi Situatioun eis dozou bréngt, datt mir op deem Sujet méi gëeent wäerten optriede wéi bis elo.

An dat ass jo och eigentlech am Ukrainkrich scho geschitt.

Dofir sinn ech dovunner iwwerzeegt, datt mir dat wäerte fäerdeg bréngen.

Mir hätten et léiwer mat den Amerikaner, mir sinn och net der Meenung, datt si sech wäerten total zeréckzéien.

Mee et wäert esou munches nach bougéieren an deenen nächste Wochen a Méint an d’Aussoe vum amerikanesche Verdeedegungsminister op der NATO dës Woch schwätze jo an deem Sënn eng kloer Sprooch.

An ech wäert mech och elo zu München mat anere Kolleegen ënnerhale wat déi appropriéiert Äntwert dorobber ass.

Mee ech wëll nach eng Kéier soen, wéi mir eis virun e puer Deeg gesinn hunn an enger strateegescher Defense-Retraite, hunn ech awer gespuert datt e gemeinsame Wëllen do ass, méi zesummen ze maachen.

Ech wëll och drop hiweisen, datt dat fir d’éischte Kéier ass, datt Staats- a Regierungscheffen sech just mat engem Sujet ofginn, datt se sech op eng informell Retraite zréckzéien, mat esou engem Sujet.

Ech mengen dat beweist alles d’Importenz déi Europa dëser schwiereger Fro wäert, och an Zukunft, zoumoossen an zoumoosse mussen.

Mee et ass eng Fro déi een ni lassgeléist ka gesinn, vun deenen anere Froen: Energiefroen, Industriefroen, wirtschaftleche Froen.

Mir mussen no eisen Interêten och elo kucken.

D’Interête vun eise Bevëlkerungen, fir Wuelstand, fir Fräiheet, fir Demokratie,...

An dat gehéiert alles enk zesummen an dofir brauch een e séchert Environnement.

[Journalist]

Här Frieden, an deem Zesummenhang erëm, eng ganz Rei Froe kéint ech elo stellen, ech konzentréiere mech elo op déi, well Dir och eebe sot déi wirtschaftlech an energeetesch Onofhängegkeet,...

Dozou gehéieren och Mineralien, déi noutwendeg si fir déi Transitioun och selwer kënne vläicht ze maachen.

Dir wësst datt elo endlech e bësse méi iwwert “rare earths”, selten Äerden aus der Ukrain geschwat gëtt.

Wat ech fir d’lescht héieren hunn ass datt d’Ukrain 0,5% vun der Landfläch duerstellt op der Welt, mee 5% vun de Ressourcen hätt.

En Deel dovunner ass elo schonn a russeschen Hänn.

Firwat mécht Europa dann elo militäresch net méi endlech, fir dann op mannst ofzesécheren datt de Rescht vun der Ukrain sécher elo net weider vu Russland ofgeknabbert gëtt, wéi dat elo all Dag vun den Agence gemellt gëtt: een Duerf nom anere fält an d’Hänn vun de russeschen Truppen.

[Luc Frieden]

Et ass dofir, firwat mir Europäer ëmmer gesot hunn, datt d’Verhandlunge mat Russland nëmmen dierfen aus enger Positioun vun der Stäerkt eraus geféiert ginn.

An dofir mengen ech datt et wichteg ass datt, sollten elo Verhandlunge kommen, datt déi ënner 2 Konditiounen nëmme kënne stattfannen: Dat eent, dat ass d’Ukrain selwer muss mat um Dësch sëtzen an d’Europäer musse mat um Dësch sëtzen.

Dat ass op eisem Kontinent.

An en dauerhafte Fridden an och d’Zukunft vun der Ukrain, och wat déi matières premières ubelaangt, déi kann net decidéiert ginn tëscht Amerika a Russland.

Dat wier schlecht fir d’Ukrain an dat wier schlecht Europa an dofir muss dat eng prinzipiell Revendicatioun vun den Europäer sinn.

Grad esou wéi de Respekt vum internationale Recht.

Dat ass d’Markenzeeche vun Europa an dat dierfe mir net schnell, och net an esou Gespréicher opginn.

[Journalist]

Mee d’Ukrain huet awer elo eeben Amerika eng Propose gemaach fir Garantien ze ginn iwwer “rare earths” op hirem Territoire.

Gëtt et do och Garantië mat der EU oder wie seet net datt elo, genau wéi mat der Grönlandgeschicht, Amerika einfach de "Bully" weider duerchzitt an Europa eidel ausgeet?

[Luc Frieden]

Ech weess net wéi eng Accorden d’Ukrain mat Amerika ofgemaach huet, well déi nei amerikanesch Regierung ass eréischt zënter 2-3 Wochen am Amt.

Eis si keng esou Accorde fir den Ament bekannt.

Mir sinn op der Säit vun der Ukrain, well mir fir d’éischt emol déi Sécherheetsdimensioun musse kucken, d’Situatioun vun de Mënschen an deem Land an d’Zukunft vun deem Land, esouwuel wat d'Sécherheet, d'Wirtschaft an d'Matières premièrë betrëfft.

Déi muss diskutéiert ginn an do mussen d’Ukrainer a mir mat um Dësch sëtzen.

[Journalist]

Gesitt Dir den Här Vance an den Här Selenskyj wann Dir elo op Münche gitt?

[Luc Frieden]

Ech gesinn si net a bilaterale Gespréicher, mee ech ginn natierlech op déi Konferenzen an déi Plaze wou déi Leit och schwätzen.

[Journalist]

Gidd Dir op si duer fir hinnen awer eppes ze soen an deem Bezuch?

[Luc Frieden]

Ech hunn den Här Vance zu Paräis um Rand vum AI-Sommet gesinn an ech hunn dem Här Vance an deem kuerze Gespréich gesot, wat déi Lëtzebuerger Politik ass, nämlech datt mir en traditionellen historesche Frënd vun Amerika sinn, well mir historesch d’Wäerter vun Amerika deelen, datt mir Amerika eis Fräiheet an Onofhängegkeet verdanken, mee zugläich awer, datt mir och wëllen datt déi Wäerter och an Zukunft gemeinsam an der Welt oprecht erhale ginn a wann et Divergenze ginn, datt een als Partner an Alliéiert mateneen muss driwwer schwätzen an d’Äntwert vum Här Vance war: “Agreed”.

[Journalist]

Wëll een anere vläicht nach...?

[Journalist]

Här Staatsminister, Dir hat gesot an den erneierbaren Energien si mir gutt weiderkomm.

Ech war elo zu Bieden wou Leit sech wiere géint eng Eolienne déi soll bei si an d’Géigend kommen.

Do ass jo och gesot ginn et gi gesetzlech Lücken.

Et ass näischt festgesat, z.B. Distanz zu Wunngebidder, zu Bëscher,... déi eng sollen an de Bësch gebaut ginn, ...

Mir hu keng Plans sectorielle wou se dra sinn.

Dir sot mir si gutt weiderkomm, mee ech mengen dee Klimadësch deen am Abrëll elo ass,....

Kréie mir do fix Gesetzestexter vläicht, déi dat dote ee fir alle Mol reegelen?

[Luc Frieden]

Mir hunn deen Energiedësch ageruff fir iwwer eng ganz Rei esou Themen ze schwätzen.

An ech weess net ob dat ab deem nächsten Dësch schonn de Fall ass, mee déi eenzel Ministèren zesumme mat den Acteuren um Terrain, an dat ass jo eis Method, wéi mir dat maachen, esou wéi am Wunnengsbau, wäerten do Léisunge fannen, mat zwee Ziler: dat mir méi a méi schnell kënne bauen.

An ech mengen datt mir déi Ziler duerch e konstruktiven Dialog, tëscht d’Acteuren um Terrain déi wësse wou d’Probleemer sinn, de Gemengen an dem Staat wäerte fannen.

[Journalist]

Bauen, Dir sot bauen. Ech mengen awer elo z.B. Eoliennen.

Mengt Dir déi ze bauen oder baue bauen?

[Luc Frieden]

Neen, eng Eolienne riicht een op, also ginn et do Prozeduren déi musse respektéiert ginn, esou wéi mir dat bei anere Beräicher gemaach hunn.

Och bei de Solarzelle wou mir z.B. ofgeschaaft hunn datt ee fir kleng Anlagen eng Autorisatioun brauch.

Op all deene Beräicher wëlle mir eng Vereinfachung vun de Prozedure maache fir datt mir méi schnell virukommen.

[Journalist]

Net zu Laaschte vun der Natur oder de Bierger?

Den Här Delles sot bei eis um Radio: Et ass elo eriwwer mam Schattenwurf, matt Kaméidi, do kucke mir elo net méi duerno.

Ass dat déi richteg Method?

[Luc Frieden]

An alle Politikberäicher muss een ëmmer dee richtegen Equiliber fannen, mee et ass der Ëmwelt net gehollef wann d’Leit eis soe fir eng Wandmillen opzeriichte brauche mir 10 Joer.

Da kann een zwar fir d’Wandmille sinn, mee duerno steet keng do.

An dofir ass dës Regierung ugetruede fir ze soen...an deen Equiliber hu mir vläicht bis elo net richteg fonnt... mir haten en Zil, mee mir hunn d’Zil net erreecht an dofir wëlle mir méi, méi séier déi Anlage bauen an dofir muss een do Equiliber fannen a vläicht op verschidde Saache verzichten déi mir an der Vergaangenheet gemaach hunn.

Mee wéi dat am Detail ausgesäit, dat ass den Objet vun deem Energiedësch.

[Journalist]

Nach eng Fro zu der Ausso vun der Madamm von der Leyen elo just zu München.

Si wëll do eng Sonderklausel fir Verdeedegung aktivéieren. Wat bedeit dat fir Lëtzebuerg?

[Luc Frieden]

Dat kann ech Iech net soe well ech weess net wat d’Madamm von der Leyen do gesot huet.

[Journalist]

Stéchwuert: europäesch Scholdereegelen.

Ass et dat wat Dir virdru kuerz ugeschnidden hat, gemeinsam Scholde ze maachen?

[Luc Frieden]

Nee ech mengen net datt et dat ass.

Ech mengen éischter, mee sous toute réserve, well ech net gesinn hu wat d’Madamm von der Leyen gesot huet, datt dat éischter d’Reegele vum Stabilitéits- a Wuesstemspakt sinn wou et a ganz exzeptionelle Situatiounen Ausname ginn.

Dat betrëfft déi Länner déi haut scho kee richtege finanzielle Sputt méi hunn, wéi déi kënnen Ausgaben tätege fir hiren Obligatiounen am Verdeedegungsberäich nozekommen.

Wann et dat ass, mee nach eng Kéier sous toute réserve, dann huet dat keng Inzidenz op Lëtzebuerg well mir net an där Situatioun sinn.

[Journalist]

Ech hätt nach eng relativ spezifesch Fro.

Wann ech richteg nogezielt hu leeft haut den Delai of fir Liberty Steel ze kafen.

Ass do aus dem Wirtschaftsministère haut iergendeng Neiegkeet an de Regierungsrot gedroe ginn?

[Luc Frieden]

Neen, de Wirtschaftsminister huet dozou haut keng Kommunikatioun gemaach.

[Journalist]

Merci. Ech froen och just eppes ganz Kuerzes iwwer d’Grenzkontrollen hutt Dir jo e Recours bei der EU-Kommissioun gemaach.

Firwat net beim europäesche Geriichtshaff? Oder behaalt Dir dat als Optioun wann et elo bei der Kommissioun net weiderkënnt?

[Luc Frieden]

D’Regierung ass der Meenung datt de Recours bei der europäescher Kommissioun dat effikasst ass, well e Recours beim europäesche Geriichtshaff ass eppes wat jorelaang dauert.

Mir hätte gären datt d’Kommissioun elo kuckt op d’Konditiounen erfëllt sinn an dofir schéngt dat eis den efficaceste Moyen ze sinn, well d’europäesch Kommissioun ass de Gardien vun de Verträg a kann all aner Schrëtt aleede wann si dat fir richteg fënnt.

[Journalist]

Ok just nach eng lescht Fro, well dat ass nach net nogefrot ginn....

[Luc Frieden]

Also mir maache kee Recours.

Dat Wuert Recours dierf net verwiesselt ginn.

Et ass kee Recours en Justice.

Et ass e Bréif un d’Kommissioun fir se ze invitéieren ze kucken ob d’Konditiounen erfëllt sinn.

[Journalist]

Merci. Just iwwert d’Sozialronn...

Et ass elo dann awer och en Urteel beim europäesche Geriichtshaff op dat gewaart gëtt: Dänemark géint déi Direktiv déi eebe méi...also Mindestloun an d’Kollektivvertragsdirektiv.

Ass dat de Grond vläicht firwat elo z.B. am CPTE, de 4. Mäerz och net iwwert d’Kollektivverträg sollt diskutéiert ginn?

De Georges Mischo sot mir dat gëschter um Bord vun Ärer Konferenz, datt dat net op der Dagesuerdnung wier.

Gëtt elo einfach do mol ofgewaart fir ze kucke wéi d’Regierung da wëll d’Kollektivvertragsgesetz eventuell änneren?

Well menges Wëssens ass och mol nach guer keen Avant-Projet de loi an der Preparatioun?

[Luc Frieden]

Ech fixéieren net den Ordre de jour vum CPTE, dat ass d’Kompetenz, zu Recht, vum Aarbechtsminister.

Mee dee Prozess virum europäesche Geriichtshaff huet keng direkt Inzidenz op eis Diskussiounen am Kader vum Sozialdialog.

Ech mengen datt d’Kollektivverträg e wichtegt Instrument ass an den Hänn vun de Sozialpartner fir eng ganz Rei Saachen ze reegelen an dofir mengen ech soll een och mat de Sozialpartner driwwer diskutéieren an dat ass de But vun deenen nächste Sozialgespréicher, Sozialronnen.

Ech wëll mat déi mat hinne féiere fir ze gesi wéi si dann d’Evolutioun vun deene Kollektivverträg gesinn, am Kader vun der aktueller europäescher Gesetzgebung, onofhängeg wat bei esou engem Prozess erauskënnt.

Well wéi mir am Sujet virdru gesot hunn, esou Prozesser dauere meeschtens ganz laang an ech menge mir mussen elo kucken, an onofhängeg vun der europäescher Gesetzgebung, mir hu Kollektivverträg, datt ass e gutt Instrument an da musse mir kucke wéi déi funktionéieren an déi, wann noutwendeg, der Zäit upasst, fir den Interête vun de Leit déi schaffen an de Betriber Rechnung ze droen.

Dat ass also en oppent Gespréich wat mir doriwwer féieren an ech wëll dat an engem konstruktiven Dialog mat de Gewerkschaften an Employeure féieren.

[Journalist]

Net verständlech

[Luc Frieden]

Majo kuckt, Här Aulner, d’Welt huet an deene leschten 30 Joer enorm geännert.

Virun 30 Joer huet a ganz ville Koppelen ee geschafft, haut schaffen der 2.

Virun 30 Joer gouf et keen Online-Business, viru 50 Joer war d’Thema "Work Life Balance" e Konzept wat et iwwerhaapt net ginn ass.

An enger Welt déi ännert, wou och ronderëm Saachen ännere muss een sech ëmmer erëm upassen.

Mir schwätzen haut, wann Dir de Koalitiounsprogramm kuckt, iwwert eng ganz Rei nei Congéen, z.B. den temps partiel familial, d’Elterestonnen, déi wichteg si fir jonk Famillen z’ënnerstëtzen.

All déi Saachen si Froe vun der Organisatioun vun der Aarbecht.

Dat ass eng Modernisatioun, dat si Punkte firwat dës Regierung gewielt ginn ass, mat enger breeder Majoritéit an déi wëlle mir och ëmsetzen.

Déi leschten Ännerung vum Kollektivvertragsgesetz, wësst Dir wéini déi war?

2006.

Dat sinn 20 Joer hir.

Do kann ee soen, dat ass egal, da loosse mir dat och déi nächsten 20 Joer esou, mee ech mengen heiansdo ass et gutt am Dialog, am Respekt vu jidderengem, ech wëll nach eng Kéier soen, mäi Respekt fir d’Sozialpartner, datt een dann och iwwer esou Froe mol eng Kéier kuckt: Kann een dat net verbesseren?

An dofir sinn ech iwwerzeegt, datt mir do am Lëtzebuerger Geescht eng Léisung fannen.

Sou an da ginn ech elo op de Fliger, well soss ass dee fort ouni mech.

Nee nee dee waart net well ech fléie Linnefluch an dat ass och ganz richteg esou.

An ech mengen et wier gutt wa mir zu Münche géingen alleguerten, Dir Journalisten, mir Politiker an d’ganz Welt intensiv nolauschtere wat do gesot gëtt.

Zu München, nach eng Kéier, do gëtt näischt decidéiert, mee et héiert een awer e bëssi wéi d’Musek leeft fir déi nächste Méint.

A mir hoffen datt mir dat un dat mir gleewen, nämlech Fräiheet, Fridden, Sécherheet, Demokratie, Wuelstand, datt mir déi Prinzippien als Europäer kënnen héichhalen.

Merci villmools a schéinen Dag nach.